Economia Germaniei, cea mai mare economie a Europei, va stagna în trimestrul patru al acestui an, dar nu există motive de teamă privind o eventuală recesiune și în plus există semnale că sectorul industrial se stabilizează, a apreciat luni Banca Centrală a Germaniei (Bundesbank), transmite Reuters.

Germania a evitat la limită intrarea în recesiune, definită tehnic ca două trimestre consecutive de scădere a Produsului Intern Brut, grație unui avans de 0,1% în perioada iulie-septembrie 2019. Aceasta după ce în trimestrul al doilea economia germană s-a contractat cu 0,2%, scrie Agerpres.

"Încetinirea economiei germane va continua, probabil, în trimestrul patru 2019. Cu toate acestea, probabil că nu se va înrăutăți semnificativ. Așa cum stau lucrurile în prezent, producția economică totală ar putea stagna", susține Bundesbank în buletinul său economic lunar.

Bundesbank a scos în evidență unele semne promițătoare de stabilizare: așteptările companiilor s-au îmbunătățit, iar comenzile industriale au fost constante în ultimele luni. Consumul privat ar trebui să continue să susțină creșterea economică în trimestrul patru grație unei piețe a muncii solide și creșterii salariilor, iar politica fiscală expansionistă ar trebui să ofere și ea un stimulent.